**Flå stadion**

Flå stadion var på 70- og 80-tallet en flott idrettsarena, med friidrettsfasiliteter som gjorde at det blant annet ble arrangert fylkesmesterskap og andre større arrangement her.

De siste 20-årene er det nok flere enn en leder i idrettslaget som har klødd seg i hodet og lurt på hvordan få stadion i brukbar stand igjen. Teoriene om hvordan arbeidet skulle utføres har vært mange og usikkerheten stor.

Er det noe små lokalsamfunn trenger så er det frivillige entusiaster. I Flå har vi flere slike. Men i forhold til Flå stadion er det to navn som må nevnes, Ole Grimeli og Magne Østdahl. Uten den pågåenheten, masingen og kreative løsningene de to har kommet opp med de siste 10 årene, er jeg helt sikker på at det ikke hadde blitt noen ny Flå stadion. Hvor mange timer Magne har brukt på dugnadsarbeid på Flå stadion de siste 20 åra, er det heldigvis ingen som vet.

At dugnadsånden i Flå er høyst levende er ingen overraskelse. Det er byggingen av Thonhallen, Roppemoen motorsenter, Gulsvikskogen skytebane og rehabiliteringen og utvidingen av lysløypa gode eksempel på. Men jeg må si at jeg stadig blir overrasket. Under ledelse av Terje Østdahl og Erik Andre Vee har lokale entreprenører og andre frivillige brukt både dagsverk og ukesverk for å få dette anlegget slik vi ser det i dag. Det var faktisk så vidt kommunen fikk lov til å kjøpe inn diesel.

Kokkelaget som har vært i sving må også nevnes, fantastisk.

Det å ha god prosjektledelse er viktig. Kjell Erik Østdahl har på vegne av kommunen også styrt dette anlegget med stø hånd og full kontroll. I alle fall har det virket slik for oss på sidelinja. Selv om pulsen nok steg litt i den mest kritiske perioden da det var bestilt sol, men det kom regn.

Anleggskonsulenten i NFF Geir Finn Kvalheim har vært en god støttespiller for de som ivret mest for ny stadion, han utarbeidet forprosjektet og orienterte kommunestyret på en slik måte at det ble et korrekt vedtak.

Takk også til naboene som har holdt ut med anleggstrafikk sent og ikke minst tidlig.

Små og store lokalsamfunn trenger frivillighet, det gjelder om du skal arrangere VM i skiflygning i Vikersund eller J8-kamp i fotball på Flå. Mange må bidra. Dette er byggingen av nye Flå stadion et eksempel på. Den aktiviteten som ildsjelene i IL Flåværingen, NMK Nedre Hallingdal, Flå skytterlag og andre bidrar med for å skape aktivitet, identitet, integrering og trivsel er uvurderlig. Vi kan atter en gang slå fast at dugnadsånden i Flå lever i beste velgående.

Flå – Først i Hallingdal

Tor Egil Buøen

Ordfører